Rådets forordning (EF) nr. 616/2000

af 20. marts 2000

om ændring af forordning (EØF) nr. 737/90 om betingelser for indførsel af landbrugsprodukter med oprindelse i tredjelande som følge af ulykken på kernekraftværket i Tjernobyl

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Ved forordning (EØF) nr. 737/90(1) blev der for indførsel af landbrugsprodukter, der er bestemt til menneskeføde, og som har oprindelse i tredjelande, fastsat maksimumstoleranceværdier for radioaktivitet, hvis overholdelse medlemsstaterne skal føre kontrol med. Nævnte forordning finder kun anvendelse indtil den 31. marts 2000.

(2) De årsager, som lå til grund for vedtagelsen for forlængelsen af nævnte forordning, er stadig til stede, eftersom den radioaktive kontamination af visse landbrugsprodukter med oprindelse i de tredjelande, som blev mest berørt af ulykken, stadig overstiger de maksimumstoleranceværdier for radioaktivitet, som er fastsat i nævnte forordning.

(3) Ved Kommissionens forordning (EF) nr. 1661/1999(2), der erstattede Kommissionens forordning (EØF) nr. 1983/88(3), blev der bl.a. indført særlige bestemmelser, der skærpede kontrollen af indførsel af vilde svampe fra en række tredjelande.

(4) Der foreligger nu videnskabelig dokumentation for, at varigheden af cæsium-137-kontamination som følge af Tjernobyl-ulykken for en række produkter, der hidrører fra arter, der lever og gror i skove og træbevoksede områder hovedsagelig hænger sammen den pågældende radionuklides fysiske halveringstid på omkring 30 år.

(5) Erfaringerne fra gennemførelsen af kontrollen, jf. artikel 4 i forordning (EØF) nr. 737/90, navnlig vedrørende indførsel af tørrede svampe, har vist, at maksimumstoleranceværdierne, jf. artikel 3 i nævnte forordning, for at være konsistente skal beregnes for alle koncentrerede eller tørrede produkter på grundlag af det rekonstituerede forbrugsklare produkt.

(6) Ved Rådets forordning (Euratom) nr. 3954/87(4) er der fastsat maksimalt tilladte niveauer for radioaktivitet i levnedsmidler og foder efter nukleare ulykker eller andre tilfælde af strålingsfare. Der skal i sådanne situationer være sikkerhed for, at der iværksættes koordinerede foranstaltninger.

(7) Det er hensigtsmæssigt atter at forlænge gyldigheden af forordning (EØF) nr. 737/90.

(8) De nødvendige foranstaltninger til gennemførelse af forordning (EØF) nr. 737/90 bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(5) -

UDSTEDT FØLGENDE FORORDNING:

Artikel 1

Forordning (EØF) nr. 737/90 ændres således:

a) Artikel 3 affattes således:

"Artikel 3

De maksimumstoleranceværdier, der er omhandlet i artikel 2, er følgende:

Den kumulerede cæsium 134- og 137-radioaktivitet må ikke overstige (7):

- 370 Bq/kg for mælk og mejeriprodukter som anført i bilag II samt for levnedsmidler, som er bestemt til særlig ernæring til spædbørn i de første fire til seks måneder af disses liv og fuldt ud dækker denne persongruppes ernæringsbehov, og som er emballeret i detailsalgspakninger, hvoraf det klart fremgår og er anført på etiketten, at der er tale om tilberedninger til spædbørn

- 600 Bq/kg for alle andre berørte produkter."

b) Artikel 7 affattes således:

"Artikel 7

1. Kommissionen bistås af et udvalg.

2. Når der henvises til dette stykke, anvendes artikel 5 og 7 i afgørelse 1999/468/EF.

Fristen i artikel 5, stk. 6, i afgørelse 1999/468/EF fastsættes til én måned.

3. Udvalget vedtager selv sin forretningsorden."

c) Artikel 8, stk. 2, affattes således:"Den udløber:

1) den 31. marts 2010, medmindre Rådet inden da træffer anden afgørelse, især i tilfælde af at den i artikel 6 nævnte fortegnelse over undtagne produkter kommer til at omfatte alle produkter, der er egnede til menneskeføde, som denne forordning gælder for

2) når Kommissionens forordning, der er omhandlet i artikel 2, stk. 1, i forordning (Euratom) nr. 3954/87, træder i kraft, hvis dette sker inden den 31. marts 2010."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. marts 2000.

På Rådets vegne

J. Gama

Formand

(1) EFT L 82 af 29.3.1990, s. 1. Forordningen er ændret ved forordning (EF) nr. 686/95 (EFT L 71 af 31.3.1995, s. 15).

(2) EFT L 197 af 29.7.1999, s. 17.

(3) EFT L 174 af 6.7.1988, s. 32.

(4) EFT L 371 af 30.12.1987, s. 11. Forordningen er ændret ved forordning (Euratom) nr. 2218/89 (EFT L 211 af 22.7.1989, s. 1).

(5) EFT L 184 af 17.7.1999, s. 23.